LT Europos Sąjungos oficialusis leidinys L 183/20

KOMISIJOS ĮGYVENDINIMO SPRENDIMAS (ES) 2018/1021

2018 m. liepos 18 d.

dėl techninių standartų ir formatų, kurių reikia norint užtikrinti automatinį susiejimą per bendrą IT platformą naudojantis Europos klasifikatoriumi ir nacionalinių sistemų bei Europos klasifikatoriaus sąveikumą

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2016 m. balandžio 13 d. Europos Parlamento ir Tarybos reglamentą (ES) 2016/589 dėl Europos užimtumo tarnybų tinklo (EURES), darbuotojų galimybių naudotis judumo skatinimo paslaugomis ir geresnės darbo rinkų integracijos ir kuriuo iš dalies keičiami reglamentai (ES) Nr. 492/2011 ir (ES) Nr. 1296/2013 (1), ypač į jo 19 straipsnio 6 dalį,

kadangi:

(1) Reglamentu (ES) 2016/589 nustatoma bendra IT platforma, kurioje skelbiama apie laisvas Europos Sąjungos darbo vietas ir kaupiami darbo prašymai ir gyvenimo aprašymai (darbo ieškančių asmenų profiliai);

(2) kad būtų galima susieti laisvas darbo vietas ir darbo prašymus bei darbo ieškančių asmenų profilius, informacija turi būti keičiamasi naudojantis bendra sistema, kaip nustatyta Reglamento (ES) 2016/589 17 straipsnyje, ir remiantis bendrais techniniais standartais ir formatais;

(3) kokybiško daugiakalbio susiejimo bendroje IT platformoje tikslais Reglamento (ES) 2016/589 19 straipsnyje nustatyta, kad reikia naudoti Europos įgūdžių, gebėjimų ir profesijų klasifikatorių;

(4) valstybės narės, kurios nacionalinėse laisvų darbo vietų ir darbo ieškančių asmenų profilių sistemose, prijungtose prie bendro koordinuojamo kanalo pagal Reglamento (ES) 2016/589 18 straipsnį, Europos klasifikatoriaus nenaudoja, turi parengti tų sistemų klasifikatorių ir Europos klasifikatoriaus atitikmenis, kad būtų užtikrintas jų sąveikumas;

(5) norint nustatyti nacionalinių, regioninių ar sektorinių klasifikatorių ir Europos klasifikatoriaus atitikmenis, reikia parengti ir reguliariai atnaujinti aprašus ir atitikmenų lenteles;

(6) kad būtų lengviau rengti ir atnaujinti atitikmenų aprašus ir lenteles ir vėliau keistis atitikmenimis grindžiama informacija, Komisija turėtų pateikti reikiamus techninius standartus ir formatus bei tinkamas pagalbines technines taikomąsias programas;

(7) skelbdamos nacionalines atitikmenų lenteles ir dalydamosi jomis su kitomis valstybėmis narėmis ir Komisija, valstybės narės prisidės prie Europos klasifikatoriaus ir EURES paslaugų ir priemonių, pavyzdžiui, paieškos ir susiejimo algoritmų, plėtotės ir gerinimo;

(8) šiame sprendime nustatytos priemonės atitinka EURES komiteto nuomonę,

PRIĖMĖ ŠĮ SPRENDIMĄ:

1 straipsnis

Dalykas ir taikymo sritis

Šiame sprendime nustatomi techniniai standartai ir formatai, reikalingi automatinio susiejimo per bendrą IT platformą naudojantis Europos klasifikatoriumi veikimui ir nacionalinių sistemų bei Europos klasifikatoriaus sąveikumui užtikrinti.

2 straipsnis

Apibrėžtys

Šiame sprendime vartojamų terminų apibrėžtys:

a) atitikmenų lentelės– mašininio nuskaitymo atitikties lentelės, kuriose parodoma, kaip vieno klasifikatoriaus sąvokos siejasi su viena ar daugiau kito klasifikatoriaus sąvokų. Atitikmenų lentelės yra naudojamos automatiniam informacijos perkodavimui automatinio susiejimo per bendrą IT platformą tikslais;

b) mašininio nuskaitymo– tam tikru formatu pateikta informacija, kurią galima lengvai apdoroti kompiuteriu;

c) perkodavimas– vienos informacijos koduotės pakeitimas į kitą;

d) sintaksė– struktūrinio informacijos pateikimo taisyklės ir tvarka;

e) ESCO paslaugų platforma– interneto svetainė (2), kurioje Komisija teikia Europos įgūdžių, gebėjimų, kvalifikacijos ir profesijų klasifikatorių ir kuri yra viešai prieinama.

3 straipsnis

Atitikmenų lentelių rengimas

1. Valstybės narės, kurios informaciją apie profesijas, įgūdžius ar gebėjimus nacionalinėse laisvų darbo vietų ir darbo ieškančių asmenų profilių sistemose, prijungtose prie bendro koordinuojamo kanalo pagal Reglamento (ES) 2016/589 18 straipsnį, fiksuoja naudodamosi nacionaliniais, regioniniais ar sektoriniais klasifikatoriais, siekdamos pateikti juos portale EURES, kaip nustatyta Reglamento (ES) 2016/589 17 straipsnio 1 dalyje, parengia ir naudoja kiekvieno iš šių nacionalinių, regioninių ir sektorinių klasifikatorių ir Europos klasifikatoriaus, priimto pagal Reglamento (ES) 2016/589 19 straipsnio 2 dalį, mašininio nuskaitymo atitikmenų lenteles.

2. Valstybės narės parengia šias lenteles laikydamosi bendrų techninių standartų ir formatų, kad būtų užtikrintas veiksmingas automatinio susiejimo per bendrą IT platformą, kaip nurodyta Reglamento (ES) 2016/589 19 straipsnio 6 dalyje, veikimas.

3. 2 dalyje nurodytus techninius standartus ir formatus sudaro:

a) į atitikmenų lenteles įtrauktinos informacijos rinkinys;

b) informacijos rinkinio raiškos sintaksė.

4. EURES Europos koordinavimo centras 2 dalyje nurodytus techninius standartus ir formatus skelbia ir pateikia portalo EURES ekstranete (3).

5. Kaip nustatyta Reglamento (ES) 2016/589 19 straipsnio 5 dalyje, Europos Komisija ir EURES Europos koordinavimo centras remia valstybes nares, rengiančias atitikmenų lenteles. Visų pirma jie pateikia taikomąją programą, padedančią nustatyti ir atnaujinti aprašus ir atitikmenų lenteles.

6. Valstybėms narėms, kurios pagal Reglamento (ES) 2016/589 19 straipsnio 4 dalį nacionaliniu lygmeniu naudoja Europos klasifikatorių, šiame sprendime nurodytų atitikmenų lentelių rengti nereikia.

7. Laikantis 6 straipsnyje nustatytos tvarkos, EURES Europos koordinavimo centras gali atnaujinti techninius standartus ir formatus.

4 straipsnis

Sąveikumo su bendra IT platforma užtikrinimas per atitikmenų lenteles

3 straipsnyje nurodytos atitikmenų lentelės naudojamos automatiniam informacijos apie laisvas darbo vietas ar darbo ieškančių asmenų profilius perkodavimui automatinio susiejimo per bendrą IT platformą tikslais. Valstybės narės užtikrina, kad bet kokie nacionalinių, regioninių ir sektorinių klasifikatorių laisvų darbo vietų ir darbo ieškančių asmenų profilių kodai pagal Reglamento (ES) 2016/589 17 straipsnio 1 dalį būtų pakeisti ar papildyti atitinkamais Europos klasifikatoriaus kodais, perkodavimui naudojant atitikmenų lenteles, ir tik tada skelbiami portale EURES.

5 straipsnis

Atitikmenų lentelių skelbimas

Valstybės narės, naudodamosi 3 straipsnio 2 dalyje nustatytais standartais ir formatais, paskelbia savo atitikmenų lenteles ESCO paslaugų platformoje.

6 straipsnis

Techninių standartų ir formatų valdymas ir atnaujinimas

1. Visos valstybės narės paskiria vieną informacinį punktą, kuriam teikiami visi su šio sprendimo taikymu susiję prašymai, užklausos ir pranešimai, ir per savo EURES nacionalinius koordinavimo biurus apie jį praneša EURES Europos koordinavimo centrui.

2. EURES koordinavimo grupė, nurodyta Reglamento (ES) 2016/589 14 straipsnyje, kartą per metus peržiūri šio sprendimo taikymą.

3. EURES Europos koordinavimo centras gali atnaujinti techninius standartus ir formatus, nurodytus 3 straipsnio 2 dalyje, jei to reikia veiksmingam automatiniam susiejimui per bendrą IT platformą.

4. Prieš priimdamas naują techninių standartų ir formatų versiją ir pateikdamas ją portalo EURES ekstranete, EURES Europos koordinavimo centras oficialiai konsultuojasi su EURES koordinavimo grupe.

7 straipsnis

Įsigaliojimas

Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

Priimta Briuselyje 2018 m. liepos 18 d. Komisijos vardu Pirmininkas Jean-Claude JUNCKER

(1) OL L 107, 2016 4 22, p. 1.

(2) http://ec.europa.eu/esco

(3) http://eures.europa.eu